Søren Pind peger på uniformsforbuddet i 1930’erne og forbuddet mod kommunisterne under Anden Verdenskrig som eksempler på, at danske politikere historisk og under ekstraordinære omstændigheder er gået til grænserne for, hvad Grundloven tillader.

Begge forbud blev senere ophævet, og derfor kan man også forvente, at nogle af de seneste stramninger, blandt andet indskrænkelsen af ytringsfriheden for prædikanter og paragraffen om landsforræderi, på et tidspunkt bliver rullet tilbage, siger Søren Pind.

Hvornår?

- Når der er fred. Altså, sagen er den, at jeg er helt sikker på, at vi kommer til at vinde den her kamp. Men indtil da må vi jo bruge de midler, som vi har i demokratiets arsenal.

Fadøl og assimilation

De mange fremmødte på metalskolen i Jørlunde fik udover fadøl, røde pølser, jazzmusik og godt vejr også lov til at høre landets justitsminister fremsætte et ønske om, at der i det danske samfund kommer et nyt ”vi” og en ny fællesskabsfølelse.

Justitsministeren - der også selv nød en fadøl til arrangementet - mener, at det gamle ”vi” i Danmark er trængt af udefrakommende omstændigheder. Både i form af nye medborgere og en lang række ”misforståede” hensyn til selvsamme gruppe, mener Søren Pind og peger på kønsopdelt svømning som et af flere eksempler.

Vi skal være fælles, og indvandrerne skal selvfølgelig også være en del af det, men de skal have lov at beholde deres egne traditioner. bo vejborg, pensionist

Derfor hev Søren Pind i sin grundlovstale også en gammel mærkesag op af skuffen: Assimilation.

Udlændinge, der kommer til Danmark, skal ikke integreres i samfundet. De skal i stedet assimilere sig med samfundet og blive gennemført danske, selvom de ikke er født her i landet, mener Søren Pind.

Da Søren Pind som nyudnævnt integrationsminister i 2011 sidst slog på tromme for assimilering af udlændinge – og ikke integration – skabte det en del debat, og Pind fik kritik fra flere sider.

Søren Pind, hvorfor tager du emnet op igen i dag?

- Det gør jeg, fordi der er en dyb vrede i den danske befolkning. Og sådan som jeg analyser den vrede, så savner man det gamle ”vi”. Man savner den følelse af intuitivt fællesskab og underforståethed, som der var for ikke ret mange år siden i Danmark. For at skabe et nyt ”vi” og den selvsamme følelse af fællesskab, så er vi nødt til at erkende, at det gamle er borte. Derfor gør jeg det.

Læs også : Pind vil sætte ind mod terror på internettet

Delte meninger om Pinds ”vi”

På metalskolen i Jørlunde ”afløser” Søren Pind en tidligere justitsminister på talerstolen.

Den forhenværende formand for Det Konservative Folkeparti Lars Barfoed har været taler ved Dansk Metals grundlovsarrangementer i de seneste 15 år, men er i dag med som menig gæst og tilhører.

Lars Barfoed roser Søren Pinds tale, men undlader ikke at gøre det med et glimt i øjet.

- Jeg har faktisk lige sagt til Søren Pind, at det er den bedste konservative tale, jeg længe har hørt, siger Lars Barfoed efter talen med et smil og tilføjer i et mere alvorligt toneleje:

- Det var en god tale. Jeg synes, han fik perspektiveret de udfordringer, vores samfund står overfor, på en god måde.